CELEX: 62016TN0022
Language: da
Date: 2016-01-25 00:00:00
Title: Sag T-22/16: Sag anlagt den 25. januar 2016 — Comprojecto-Projectos e Construções m.fl. mod ECB

21.3.2016   
            
            
               DA
            
            
               Den Europæiske Unions Tidende
            
            
               C 106/37
            
         Sag anlagt den 25. januar 2016 — Comprojecto-Projectos e Construções m.fl. mod ECB
   (Sag T-22/16)
   (2016/C 106/43)
   Processprog: portugisisk
   
      Parter
   
   
      Sagsøgere: Comprojecto-Projectos e Construções, Lda (Lissabon, Portugal) Julião Maria Gomes de Azevedo (Lissabon), Paulo Eduardo Matos Gomes de Azevedo (Lissabon) og Isabel Maria Matos Gomes de Azevedo (Lissabon) (ved advokat M.A. Ribeiro)
   
      Sagsøgt: Den Europæiske Centralbank
   
      Sagsøgernes påstande
   
   
               —
            
            
               Det fastslås i henhold til artikel 265 TEUF, at Den Europæiske Centralbank uden grund har undladt at træffe afgørelse, selv om den forinden var blevet opfordret hertil, idet den ikke har behandlet den klage, der blev indgivet af sagsøgerne den 27. november 2015.
            
         
               —
            
            
               Subsidiært annulleres ECB’s afgørelse i henhold til artikel 263 TEUF og 264 TEUF.
            
         
               —
            
            
               ECB tilpligtes i henhold til artikel 340 TEUF og artikel 41, stk. 3, i Den Europæiske Unions charter om grundlæggende rettigheder at betale sagsøgerne erstatning på et beløb svarende til 4 199 780,43 EUR med tillæg af morarenter efter den lovbestemte rentesats, indtil betalingen foreligger.
            
         
               —
            
            
               ECB tilpligtes at betale sagens omkostninger i overensstemmelse med procesreglementets artikel 134, stk. 1.
            
         
      Søgsmålsgrunde og væsentligste argumenter
   
   Sagsøgerne har til støtte for søgsmålet fremsat følgende anbringender.
   
               1.
            
            
               ECB har givet et ubegrundet afslag — ved undladelse og ved ikke at have truffet afgørelse — på et krav fremsat af sagsøgerne over for ECB med henblik på, at denne reagerede på en klage, som sagsøgerne indgav den 27. november 2015 vedrørende ulovlige og uberettigede handlinger, som Banco de Portugal skulle have udført.
            
         
               2.
            
            
               ECB har ikke udvist upartiskhed, gennemsigtighed, integritet, kompetence, effektivitet og ansvar, og princippet om lighed for loven er blevet krænket (tilsidesættelse af artikel 20 i chartret om grundlæggende rettigheder).
            
         
               3.
            
            
               Der er sket en tilsidesættelse af væsentlige formforskrifter, tilsidesættelse af traktaterne og andre retsforskrifter vedrørende disses anvendelse samt magtfordrejning.
            
         
               4.
            
            
               Der foreligger fortrinsbehandling og beskyttelse af IC Millenium/Bcp vedrørende anvendelsen af den finansielle ordning for hvidvaskning af penge og manglende opfyldelse af fællesskabsforpligtelserne vedrørende kapitalens frie bevægelighed.
            
         
               5.
            
            
               Artikel 11, stk. 3, i Europa-Parlamentets og Rådets direktiv 2005/29/EF af 11. maj 2005 om virksomheders urimelige handelspraksis over for forbrugerne på det indre marked og om ændring af Rådets direktiv 84/450/EØF og Europa-Parlamentets og Rådets direktiv 97/7/EF, 98/27/EF og 2002/65/EF og Europa-Parlamentets og Rådets forordning (EF) nr. 2006/2004 er blevet tilsidesat.